Document ID: 32014R0624

KOMISIJOS DELEGUOTASIS REGLAMENTAS (ES) Nr. 624/2014
2014 m. vasario 14 d.
kuriuo bendrajai įmonei „Švarus dangus 2“ leidžiama taikyti nuo Europos Parlamento ir Tarybos reglamento (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės, nukrypti leidžiančią nuostatą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (1), ypač į jo 1 straipsnio 3 dalies a punktą,
kadangi:
(1)
Europos Parlamento ir Tarybos reglamentu (ES) Nr. 1291/2013 (2) sukuriama bendroji mokslinių tyrimų ir inovacijų programa „Horizontas 2020“ (2014-2020 m.) ir jame numatomas Sąjungos dalyvavimas viešojo ir privačiojo sektorių partnerystės iniciatyvose (be kita ko, susijusiose su bendrosiomis įmonėmis) pagrindinėse veiklos srityse, kuriose moksliniai tyrimai ir inovacijos gali padėti siekti platesnių Sąjungos konkurencingumo tikslų ir spręsti visuomenės uždavinius;
(2)
dalyvaujant pagal programą „Horizontas 2020“ vykdomoje netiesioginėje veikloje turėtų būti laikomasi Reglamento (ES) Nr. 1290/2013. Tačiau, siekiant atsižvelgti į specialiuosius bendrųjų įmonių, įsteigtų pagal Sutarties 187 straipsnį aeronautikos srityje, veiklos poreikius, programos „Horizontas 2020“ įgyvendinimo laikotarpiu Komisijai deleguoti įgaliojimai priimti aktus pagal Sutarties 290 straipsnį, kad pagal Sutarties 187 straipsnį aeronautikos srityje įsteigtos finansavimo įstaigos galėtų sumažinti mažiausią dalyvių skaičių;
(3)
bendroji įmonė „Švarus dangus 2“ įsteigta aeronautikos srityje Tarybos reglamentu (ES) Nr. 558/2014 (3) laikotarpiui iki 2024 m. gruodžio 31 d. Jos tikslas - sumažinti Europos aeronautikos technologijų poveikį aplinkai ir ateityje užtikrinti tarptautinį Europos aeronautikos pramonės konkurencingumą;
(4)
nustatyti specialieji veiklos poreikiai, susiję su dalyvavimo programoje „Horizontas 2020“ taisyklėmis ir, konkrečiai, mažiausiu dalyviu skaičiumi. Bendrosios įmonės skelbiami kvietimai teikti pasiūlymus yra labai specifiniai ir tiksliniai, nes jais kviečiama siūlyti inovacinius sprendimus, kuriuos būtų galima pritaikyti galutiniams parodomiesiems pavyzdžiams. Be to, paaiškėjo, kad leidimas pavieniams subjektams atsiliepti į bendrosios įmonės „Švarus dangus“ kvietimus teikti pasiūlymus buvo labai veiksminga priemonė, paskatinusi dalyvauti mažąsias ir vidutines įmones (MVĮ), mokslinių tyrimų organizacijas ir universitetus;
(5)
siekiant ir toliau skatinti aktyviai dalyvauti MVĮ, mokslinių tyrimų organizacijas ir universitetus, tikslinga numatyti nuo Reglamento (ES) Nr. 1290/2013 9 straipsnio 1 dalyje nustatyto mažiausio dalyvių skaičiaus reikalavimo nukrypti leidžiančią nuostatą, kad būtų sudarytos sąlygos pavieniams subjektams atsiliepti į bendrosios įmonės „Švarus dangus 2“ skelbiamus kvietimus teikti pasiūlymus,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (ES) Nr. 1290/2013 9 straipsnio 1 dalies, būtiniausia dalyvavimo bendrosios įmonės „Švarus dangus 2“ skelbiamuose kvietimuose teikti pasiūlymus sąlyga - vieno juridinio subjekto, įsteigto valstybėje narėje arba asocijuotojoje šalyje, dalyvavimas.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 14 d.

Labels: 7
1
15
20